**Bankas „Bigbank“ suteikia 11,7 mln. eurų finansavimą prekybos parkui Garliavoje vystyti**

Nekilnojamojo turto vystymo bendrovė „VPH“ susitarė su banku „Bigbank“ dėl 11,7 mln. eurų finansavimo, skirto moderniam 16 mln. eurų vertės prekybos parkui Garliavoje vystyti. „Garliavos prekybos parkas“ lankytojams duris atvers jau kitų metų viduryje.

Įmonės „SIMPER“ statomą prekybos parką sudarys trys pastatai, jų bendras plotas sieks 8,7 tūkst. kv. metrų. Viename iš jų įsikurs 2,1 tūkst. kv. m ploto maisto prekių parduotuvė, kituose dviejuose – sporto klubas, restoranai, parduotuvės, prekiaujančios namų apyvokos prekėmis, ir vaistinė. Jau rasta 60 proc. nuomininkų, dėl kitų patalpų vyksta derybos. Maisto prekių parduotuvę planuojama atidaryti kitų metų antrąjį ketvirtį, o kitus du pastatus – iki trečiojo ketvirčio pabaigos.

„Garliavoje ir jos apylinkėse gyvena apie 20 tūkst. gyventojų, ir jų tik daugėja. Pastebime, kad vis daugiau jaunų šeimų įsikuria greta intensyviai vystomuose gyvenamuosiuose kvartaluose. Šiuo metu čia nėra nė vieno modernaus prekybos objekto, kuriame būtų didesnis prekių ir paslaugų pasirinkimas nei tik įprastos mažo ir vidutinio dydžio maisto prekių parduotuvės, todėl matėme neužpildytą nišą“, – projekto poreikį aiškina Artūras Šukys, UAB „Garliavos prekybos parkas“ direktorius.

Finansuotojo pasirinkimą A. Šukys grindžia tuo, kad tai jau ne pirmas banko „Bigbank“ finansuotas „VPH“ projektas: „Šis bankas yra mūsų ilgalaikis partneris, su kuriuo jau esame įgyvendinę ne vieną projektą. „Bigbank“ geriausiai supranta mūsų poreikius, jie yra greiti ir lankstūs, todėl šįkart iš karto žinojome, kur kreiptis.“

Prekybos parko vieta pasirinkta strategiškai: Vytauto gatvė jungia visą pietinį Kauną su magistrale „Via Baltica“, kuria iš Garliavos galima patekti tiesiai į Kauno centrą. Kiekvieną dieną pro šią vietą pravažiuoja daugiau nei 20 tūkst. automobilių. Artimiausia didesnė parduotuvė, kurioje galima rasti platesnį prekių ir paslaugų asortimentą, yra už 4,5 kilometro.

Prekybos parko koncepcija orientuota į pirkėjų patogumą ir efektyvų apsipirkimą: visi prekybininkai ir paslaugų teikėjai turi atskirus įėjimus į savo patalpas iš lauko, visos patalpos įrengtos pagal jų prekybos pobūdį. Atvykę lankytojai gali greitai patekti tiesiai ten, kur jiems reikia, o apsipirkę – patogiai susikrauti prekes į automobilį. Prekybos parke nenumatytos įprastiems prekybos centrams būdingos bendrosios erdvės ir koridoriai, kuriais reikia kaskart praeiti norint pasiekti vieną ar kitą parduotuvę. Tai leis pirkėjams sutaupyti laiko.

Prekybos parkas bus aukščiausios energetinio efektyvumo klasės. Be to, dalis elektros energijos bus gaminama pačiame prekybos parke, naudojant saulės jėgaines, taip pat bus įrengtos elektromobilių krovimo stotelės.

Anot Deivido Žuko, „Bigbank“ Verslo paskolų skyriaus vadovo, su „VPH“ pasirinkta bendradarbiauti dėl projekto išskirtinumo: „Mūsų partneriai mato nišą rinkoje ir ją siekia užpildyti. „VPH“ turi didelę patirtį vystydama prekybos centrus, prekybos parkus, kitus prekybos objektus, todėl neturime priežasčių abejoti ir šiuo projektu.“

*Daugiau kaip 30 metų dirbantis bankas „Bigbank“ yra Estijos kapitalo valdomas komercinis bankas, veikiantis 9 šalyse, turintis 169 tūkst. aktyvių klientų ir daugiau kaip 550 darbuotojų. Bankas Lietuvoje teikia būsto, verslo, vartojimo paskolų, indėlių ir kitas paslaugas fiziniams bei juridiniams asmenims.*

*„VPH“ grupė – komercinio nekilnojamojo turto vystytoja ir valdytoja, aktyviai veikianti Baltijos šalyse nuo 2012 metų. Įmonė Baltijos šalyse įgyvendino projektų už daugiau nei 500 mln. eurų.*